
A nemek közötti reputáció kulturális aspektusai - Két ünnep generációs összehasonlítása

Dolgozatunkban a nemek és a generációk ünneplési szokásait vizsgáljuk a Valentin-nap és a Nemzetközi nőnap kapcsán. Választásunk azért erre a két ünnepre esett, mert időben nagyon közel állnak egymáshoz a naptárban, és a funkciójuk is hasonló. Alapvetően arra voltunk kíváncsiak, hogy a hazánkban körülbelül harminc évvel ezelőtt megjelenő Valentin nap mára mennyire épült be az ünnepeink sorába, és ez a jelenség változtatott-e a korábban nagyon népszerű nőnap jelentőségén. Február 14-én és március 8-án egy-egy bonbonnal és virággal kedveskedünk szeretteinknek; de vajon mindig is úgy ünnepeltek ezeken a napokon, mint ahogyan mi ma tesszük? A dolgozatunkban ezt a témát járjuk alaposan körbe. Kutatásunkat online kérdőív segítségével végeztük, melynek során a két ünnepről alkotott általános véleményekre voltunk kíváncsiak, de vizsgáltuk azt is, hogy Valentin napon, illetve nőnapon a megkérdezettek kit, milyen értékben és milyen típusú ajándékkal szoktak meglepni. Nagy hangsúlyt fektettünk a két ünnep változásainak vizsgálatára is. Kutatásunk számos meglepő eredménnyel zárult, ilyen például az, hogy a két ünnep jól megfér egymás mellett, a Valentin napról megfogalmazott vélemények pedig azt bizonyítják, hogy ez a számunkra viszonylag új ünnep még nem épült be szervesen hagyományainkba. A kutatási eredmények szerint generációs vonatkozásokat is meg tudunk jeleníteni, mely szerint a nőnap inkább az idősebb korosztály ünnepe, míg a Valentin nap a fiataloké.
Témánk feldolgozásához választott szakjaink szilárd alapot adtak, hiszen mind a közösségszervezői, mind a tanítói munkában kamatoztatni tudjuk majd eredményeinket. A vizsgált két szokás pedagógiai üzenete a másik nem, végső soron a másik ember tisztelete, reputációja, amely a szocializáció során kulcsszerepet tölt be. A kultúraközvetítés területén pedig kutatási eredményeink fontos szerepet játszhatnak a különböző generációk összehozásában és a közös nyelv megteremtésében.



